**สารคดีเฉลิมพระเกียรติ ชุด มรดกศิลป์ แผ่นดินไทย**

**ตอนที่ 57 : เครื่องดนตรีประกอบเรือพระราชพิธี**

การเสด็จพระราชดำเนินโดยขบวนพยุหยาตราทางชลมารคนับแต่อดีต จะมีการประโคมดนตรีไปในขบวนเพื่อให้เกิดความเพลิดเพลิน สนุกสนาน และสร้างความฮึกเหิมให้แก่กำลังฝีพาย กลายเป็นเอกลักษณ์คู่เรือพระราชพิธี ในการเสด็จพระราชดำเนินเลียบพระนครโดยขบวนพยุหยาตราทางชลมารคครั้งประวัติศาสตร์นี้ จะมีการประโคมดนตรีสำหรับพระราชอิสริยยศพระมหากษัตริย์ ประกอบด้วย กลองมโหระทึก คือ กลองที่หล่อด้วยโลหะไม่ขึงหนังเหมือนกลองทั่วไป ตัวกลองเป็นโลหะผสมทองแดง ตะกั่ว และดีบุก ปีชวาถือเป็นเครื่องเป่าที่กำเนิดเสียงจากการสั่นสะเทือนของลิ้นปี่ สันนิษฐานว่าได้รับอิทธิพลและดัดแปลงมาจากปี่ไฉนของอินเดียใช้ในพระราชพิธีสำคัญตั้งแต่สมัยอยุธยาตอนต้น กลองแขก เป็นกลองคู่ขึงหนังสองหน้า มี 2 ใบรวมเป็นหนึ่งคู่ ใบที่เสียงสูง เรียกว่า กลองแขกตัวผู้ ใบที่เสียงต่ำ เรียกว่ากลองแขกตัวเมีย มีรูปร่างยาวเป็นรูปทรงกระบอก ใช้ในการแห่น้ำขบวนเสด็จพระราชดำเนิน กลองชนะมีรูปร่างเหมือนกับกลองแขกแต่สั้นกว่าในขบวนเสด็จจะใช้กลอง 4 สีเพื่อความเป็นสิริมงคล คือ กลองชนะทอง กลองชนะเงิน กลองชนะเขียวลายเงิน และกลองชนะแดงลายทอง สังข์ เป็นเครื่องเป่าทำจากเปลือกหอยสังข์ เจาะก้นหอยเป็นรูสำหรับเป่าใช้ในพระราชพิธีสำคัญ แตรฝรั่งมีลักษณะปากบานคล้ายดอกลำโพงใช้ประโคมเวลาเสด็จพระราชดำเนินโดยขบวนพยุหยาตรา และแตรงอน มีรูปร่างโค้งงอน ตอนปลายบานเลียนแบบมาจากเขาสัตว์ ปัจจุบันแตรงอนใช้เป่าร่วมกับสังข์ โดยเมื่อพระมหากษัตริย์เสด็จประทับยังเรือพระที่นั่ง แตรวง จะบรรเลงเพลงสรรเสริญพระบารมี แตร สังข์ มโหระทึก กลองชนะ ประจำเรือพระราชพิธีจะประโคมขึ้นพร้อมกัน ขบวนพยุหยาตราทางชลมารค จึงเริ่มยาตราไปตามลำดับราชประเพณี